Hosszú saavutti Dohan lyhyen radan MM-kilpailuissa 2014 kahdeksan henkilökohtaista mitalia. Hän voitti 100 metrin selkäuinnin (ajalla 55,03), 200 metrin selkäuinnin (1.59,23), 100 metrin sekauinnin (56,70) ja 200 metrin sekauinnin (2.01,86), sijoittui toiseksi 200 metrin vapaauinnissa, 200 metrin perhosuinnissa ja 400 metrin sekauinnissa sekä kolmanneksi 50 metrin selkäuinnissa. Kazanissa 2015 hän voitti pitkän radan maailmanmestaruuden 200 metrin sekauinnissa ajalla 2.06,12 ja 400 metrin sekauinnissa ajalla 4.30,39 sekä sai pronssia 200 metrin selkäuinnissa ajalla 2.06,84. 200 metrin vapaauinnissa hän oli viides. Hän voitti Netanyassa 2015 lyhyen radan Euroopan-mestaruuden 50 metrin (26,13), 100 metrin (55,24) ja 200 metrin (1.59,84) selkäuinneissa sekä 100 metrin (56,67), 200 metrin (2.02,53) ja 400 metrin (4.19,75) sekauinneissa. Lisäksi hän oli toinen 400 metrin vapaauinnissa.